CELEX: 62020TN0522
Language: el
Date: 2020-08-11 00:00:00
Title: Υπόθεση T-522/20: Προσφυγή της 11ης Αυγούστου 2020 — Carpatair κατά Επιτροπής

9.11.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 378/37
            
         
      Προσφυγή της 11ης Αυγούστου 2020 — Carpatair κατά Επιτροπής
      (Υπόθεση T-522/20)
      (2020/C 378/47)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Carpatair SA (Timiş, Ρουμανία) (εκπρόσωποι: J. Rivas Andrés και A. Manzaneque Valverde, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει τη σχετική με κρατική ενίσχυση απόφαση της Επιτροπής SA.31662 — C/2011 (πρώην NN/2011) — Ρουμανία — Διεθνής Αερολιμένας Timisoara — Wizz Air,
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα της προσφεύγουσας.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τέσσερις λόγους.
      
                  1.
               
               
                  Με τον πρώτο λόγο προβάλλεται ότι η προβαλλόμενη απόφαση ενέχει πρόδηλη νομική πλάνη όσον αφορά τον επιλεκτικό χαρακτήρα του Εγχειριδίου Αεροναυτικών Πληροφοριών (AIP) του 2010.
                  
                              —
                           
                           
                              Όπως αναγνώρισαν τα ρουμανικά δικαστήρια, με τις περιλαμβανόμενες στο AIP του 2010 εκπτώσεις χορηγήθηκε κρατική ενίσχυση στην Wizz Air στον αερολιμένα της Timisoara.
                           
                        
            
                  2.
               
               
                  Με τον δεύτερο λόγο προβάλλεται πρόδηλη πλάνη εκτιμήσεως των πραγματικών περιστατικών και νομική πλάνη όσον αφορά το συμπέρασμα ότι οι συμφωνίες μεταξύ του διευθύνοντος τον αερολιμένα και της Wizz Air δεν παρείχαν αδικαιολόγητο πλεονέκτημα στη δεύτερη.
                  
                              —
                           
                           
                              Πρώτον, η συμπεριφορά του διευθύνοντος τον αερολιμένα δεν ήταν συγκρίσιμη με εκείνη ενός ιδιώτη επιχειρηματία υπό συνθήκες οικονομίας της αγοράς. Δεύτερον, η Επιτροπή αξιολόγησε λανθασμένα τις συμφωνίες ως μεμονωμένα περιστατικά και δεν έλαβε υπόψη στοιχεία που έχουν αποφασιστική σημασία για το κριτήριο του ιδιώτη επενδυτή σε οικονομία της αγοράς (ΙΕΟΑ). Οι προβλέψιμες εξελίξεις κατά τον χρόνο συνάψεως των συμφωνιών είχαν ως αποτέλεσμα ότι δεν θα ήταν κερδοφόρες μεσο-μακροπρόθεσμα για τον διευθύνοντα τον αερολιμένα.
                           
                        
            
                  3.
               
               
                  Με τον τρίτο λόγο προβάλλεται νομική πλάνη καθόσον η Επιτροπή αθέτησε το καθήκον μέριμνας που υπέχει όσον αφορά τον ισχυρισμό της προσφεύγουσας περί διακριτικής μεταχειρίσεως ως προς τις τιμές στον αερολιμένα της Timisoara.
               
            
                  4.
               
               
                  Με τον τέταρτο λόγο προβάλλεται ότι η προσβαλλόμενη απόφαση πάσχει νομική πλάνη καθόσον παραβλέπει την κρατική ενίσχυση που χορηγήθηκε στην Wizz Air μέσω του μειωμένου τέλους ασφαλείας.